ንግድ ምክር ቤቱ ፕሬዚዳንት ዶ/ር ሙላቱንና ከፍተኛ ባለሥልጣናትን ሊሸልም ነው
የኢትዮጵያ ንግድና ዘርፍ ማኅበራት ምክር ቤት ፕሬዚዳንት ዶ/ር ሙላቱ ተሾመን ጨምሮ የተለያዩ የሚኒስትር መሥሪያ ቤቶችንና አመራሮቻቸውን ሊሸልም መሆኑ ተገለጸ፡፡ንግድ ምክር ቤቱ መስከረም 6 ቀን 2008 ዓ.ም. የሚካሄደውን ጠቅላላ ጉባዔ አስመልክቶ መስከረም 3 ቀን 2008 ዓ.ም. በሰጠው መግለጫ ላይ እንደተገለጸው፣ ለግል ዘርፉ ዕድገት እገዛ በማድረግና ጠንካራ የግል ዘርፍ እንዲፈጠር ከፍተኛ አስተዋጽኦ አድርገውልኛል ላላቸው ከፍተኛ የመንግሥት ባለሥልጣናት ዕውቅና የሚሰጥበት ልዩ ፕሮግራም አዘጋጅቷል፡፡የንግድ ምክር ቤቱ ፕሬዚዳንት አቶ ሰለሞን አፈወርቅ እንደገለጹት፣ ሁሉም የመንግሥት አካላት ለግል ዘርፉ የተለያዩ ድጋፎችን ያደረጉ ቢሆንም ይበልጥ ድጋፍ በማድረግ ለተመረጡት ዕውቅና ይሰጣል፡፡ ከእነዚህም ተሸላሚዎች መካከል አንዱ ፕሬዚዳንት ዶ/ር ሙላቱ ተሾመ መሆናቸውንም ጠቁመዋል፡፡ ይህ ያልተለመደ የንግድ ምክር ቤቱ አሠራር ቢሆንም ሊበረታታና ሊቀጥል የሚገባው ተግባር ነው ብለዋል፡፡ ሌሎችንም በማበረታታት ረገድ ጠቀሜታ ይሰጣልም ሲሉ አክለዋል፡፡የኢትዮጵያ ንግድና ዘርፍ ማኅበራት ምክር ቤት በአዲስ አበባ ከተማ ለተለያዩ አገልግሎቶች ሊውል የሚችል የአፍሪካ የንግድ ሃብ ማዕከል ለመገንባት 64 ሺሕ ካሬ ሜትር የመሬት ጥያቄም አቅርቧል፡፡ከንግድ ምክር ቤቱ የተገኘው መረጃ እንደሚያስረዳው፣ የአፍሪካ የንግድ ሃብ ማዕከል እንዲያገለግል የታሰበው የዚህ ፕሮጀክት የመጀመሪያ ደረጃ ዲዛይን ሥራው ተጠናቋል፡፡ ጠቅላላ የፕሮጀክቱ ወጪውም 354.5 ሚሊዮን ዩሮ እንደሚደርስ ተገምቷል፡፡ ለዚህ ፕሮጀክት የሚፈለገውን 64 ሺሕ ካሬ ሜትር ቦታ ለማግኘትም ላቀረበው ጥያቄ ከአዲስ አበባ አስተዳደር አወንታዊ ምላሽ በማግኘቱ ቦታ መረጣ ውስጥ መግባቱን፣ ከንግድ ምክር ቤቱ የተገኘው መረጃ ያስረዳል፡፡ እስካሁንም ለዚህ አገልግሎት ይሆናሉ የተባሉ ቦታዎችን ንግድ ምክር ቤቱ እንዲጠቁም ዕድል የተሰጠው ቢሆንም፣ የጠቆማቸው ቦታዎች ለሌሎች ግንባታዎች የተከለሉ በመሆናቸው ሌላ ቦታ በማፈላለግ ላይም ነው ተብሏል፡፡ይህ ማዕከል በተለያዩ ምዕራፎች ተከፋፍሎ የሚሠራ ሲሆን፣ የሚያስፈልገውን ፋይናንስ ለማግኘትም የተለያዩ አማራጮች መገኘታቸውን የንግድ ምክር ቤቱ ኃላፊዎች ይገልጻሉ፡፡ ይህ ከፍተኛ ወጪ ይጠይቃል የተባለው ማዕከል የሚያስፈልገውን ፋይናንስ ለማግኘት በተደረገ ጥረት፣ እስካሁን ሦስት ኩባንያዎች ፍላጎታቸውን ያሳዩ መሆኑም ተገልጿል፡፡ በዚህ ፕሮጀክት ለመሳተፍ ፕሮፖዛላቸውን ካቀረቡት ሦስቱ ኩባንያዎች ውስጥ ሁለቱ ለግንባታው የሚሆን ፋይናንስ በማቅረብና ፕሮጀክቱን በመገንባት ካጠናቀቁ በኋላ፣ የማኔጅመንቱንም ሥራ በማከናወን ወጪያቸውንና ትርፋቸውን በማስላት ክፍያቸውን የሚወስዱ ናቸው፡፡እነዚህ ሁለት ኩባንያዎች ያወጡትን ወጪና ትርፋቸውን አክለው ከወሰዱ በኋላ፣ ፕሮጀክቱን ለማስረከብ እንችላለን ብለው ሐሳብ ያቀረቡ ናቸው ተብሏል፡፡ ኩባንያዎቹ ወጪያቸውን እስከነትርፋቸው እስኪያስመልሱ ድረስ ፕሮጀክቱን በበላይነት ይቆጣጠራሉ፡፡ይህ ማዕከል በውስጡ በርካታ አገልግሎቶች ሊሰጥ በሚችሉ ሕንፃዎችን በማካተት ዲዛይን የተደረገ ነው፡፡ አራት ዋና ዋና ግንባታዎችን የያዘው ይህ ማዕከል ለተለያዩ የንግድ ትርዒት ማሳያ የሚሆኑ ሕንፃዎች፣ የፓን አፍሪካን ቻምበር ዋና መሥሪያ ቤት፣ ባለአምስት ኮከብ ሆቴል፣ የሥልጠና ማዕከል፣ የቋሚ ኤግዚቢሽኖች ማሳያ ሥፍራና ለመሳሰሉት አገልግሎቶች የሚውሉ ሕንፃዎችን ያካተተ ነው፡፡ የፓን አፍሪካ ቻምበር መቀመጫ በመሆኑ ለፓን አፍሪካ ሠራተኞች የሚሆኑ የመኖሪያ ቤቶች ግንባታም በዚሁ ፕሮጀክት ውስጥ ተካትቷል፡፡ የኢትዮጵያ ንግድ ምክር ቤት ሕንፃና የአፍሪካና የኢትዮጵያ ባህላዊ ቁሳቁሶች የሚሸጡበት የየራሳቸው ሕንፃም ይኖሩታል፡፡ በተለይ አገሪቷ ምርቶቿን በቋሚነት የምታስተዋውቅበት ቋሚ የኤግዚቢሽን ማዕከላት የሌሉዋት በመሆኑ፣ ይህ ማዕከል ለዚህ አገልግሎት የሚውል ሰፊ ሥፍራ ይኖረዋል፡፡የንግድ ምክር ቤቱ ፕሬዚዳንት አቶ ሰለሞን አፈወርቅ ለሪፖርተር እንደገለጹትም፣ ለአገሪቱ ንግድና ኢንቨስትመንት እንቅስቃሴና ያሉዋትን ምርቶች በተገቢው ደረጃ ለማስተዋወቅ የዚህ ማዕከል ግንባታ ወሳኝ ነው፡፡ እያንዳንዳቸው የአፍሪካ አገሮች ምርቶቻቸውን በቋሚነት የሚያስተዋውቁበት ቦታ ይኖራቸዋል ተብሏል፡፡ብዙ ጊዜ ወደ ኢትዮጵያ የሚመጡ የኢንቨስትመንት ዕድሎችን ለመሳብ አንዱ አገሪቷ ያላት ምርት የሚያስተዋውቅ ቋሚ ማሳያ ቦታ ባለመኖሩ፣ ባለሀብቶችን ይዞ በየክልሉ መዞር ግድ ይል እንደነበር ተናግረዋል፡፡ አሁን ግን በንግድ ምክር ቤት ሃቡ ፕሮጀክት ውስጥ የዚህ ቋሚ ኤግዚቢሽን እንዲኖር በማድረግ እያንዳንዱ ክልል ያለውን ዕምቅ ሀብት፣ ምርትና የኢንቨስትመንት ዕድል ዓመቱን በሙሉ በቋሚነት እንዲታይ ያስችላል ብለዋል፡፡ የቋሚ የኤግዚቢሽን ማዕከሉ ለአፍሪካ አገሮችም የሚያገለግል ሲሆን፣ በአፍሪካ የሚመረቱ ማናቸውም ምርቶች መጀመሪያ በዚህ ቋሚ የኤግዚቢሽን ማዕከል ይታያሉም ተብሏል፡፡በኢትዮጵያ ንግድ ምክር ቤት ሥር ያሉት 18 የንግድ ዘርፍ ማኅበራትም በዚህ ሃብ ውስጥ የየራሳቸው ጽሕፈት ቤት እንደሚያገኙም አቶ ሰለሞን ገልጸዋል፡፡የፕሮጀክቱን ጥናትና ዲዛይን የሠራው ስለሺ ኮንሰልት ነው፡፡ ለፕሮጀክቱ ግንባታ የሚሆነው ቦታ ከተገኘ ወዲያው እንደሚጀመር የሚገልጹት የምክር ቤቱ ኃላፊዎች፣ ግንባታውን ለማከናወን ፈቃደኛ የሆኑ ኩባንያዎች ያቀረቡት ሐሳብ ተወዳድሮ ወደ ሥራ ይገባል ብለዋል፡፡እንደ ኢትዮጵያ ንግድ ምክር ቤት ሁሉ የአዲስ አበባ ንግድ ምክር ቤትና የአዲስ አበባ ከተማ አስተዳደር ከፍተኛ ባለአክሲዮን በሆኑበት ኩባንያ ሥር የአዲስ አፍሪካ ኮንቬንሽን ማዕከል ለመገንባት እየተንቀሳቀሰ ነው፡፡ ይህ ፕሮጀክት እንደ አንድ አትራፊ ኩባንያ ሆኖ የሚንቀሳቀስ ሲሆን፣ የአክሲዮን ሽያጭም እያካሄደ ነው፡፡ የሁለቱም ንግድ ምክር ቤቶች ፕሮጀክት ተመሳሳይ ዓላማ ያለው ቢሆንም የኢትዮጵያ ንግድ ምክር ቤት ኢትዮጵያን የአፍሪካ ንግድ ማዕከል ማድረግ ይቻላል የሚል እምነት በመያዝ በሰፊው እየተንቀሳቀሰ መሆኑ ተገልጿል፡፡   